**[TIZENNYOLC](https://mkuk.hu/eloadas/tizennyolc/)**

**AZ UDVARI KAMARASZÍNHÁZ INGYENES ELŐADÁSA RUZSÁN  
2021. szeptember 21. 18:00  
6786 Ruzsa, Tömörkény tér 1. Művelődési Ház**

Az I. Világ-állóháborúban gyorsan kialakul a véres rend: katonák százezrei halnak meg a frontokon minden taktikai-stratégiai eredmény nélkül. Nyugaton a helyzet változatlan, ahogy délen és keleten is. Az egymásra lövöldözők köszönő viszonyba kerülnek, együtt ülik meg az ünnepeket a harcterek senkiföldjén. Tarthatatlanul tartós állapot. És akkor a németek kinyitják Pandóra szelencéjét: rászabadítják Lenint Oroszországra. A rend felborul, újabb százezrek halála után a háború kimerül. Kitör a béke… és kirobban az anarchia. Ki Magyarországon a kormányelnök, ki a hadügyminiszter? És miért nem is ő az? Ki ellen kell elkövetni merényletet és miért mégse, vagy de igen? A katonák már nem katonák, illetve mégis. Ki ezen az oldalon áll, ki meg átáll, de hova is?

Ez a színdarab nagy segítséget nyújt a nézőknek az összezavarodásban. Mert ez volt a kor szelleme.

*- Szerettem volna megmutatni, hogyan jutott el egy olyan közösség, mint a magyar, amely oly sok évszázadon keresztül szinte folyamatosan fegyverrel védte hazáját, egy sorsdöntő háború végén az önkéntes önlefegyverzésig, a pacifizmusig, majd a nemzeti önpusztításig –*magyarázza a Jászai Mari-díjas író-rendező, Andrási Attila.*-  Szembesítem a nézőket azzal, hogyan uralkodott el a vakság, amely megakadályozta a tisztánlátást. Azt a tisztánlátást, amely egyértelművé teszi, hogy nem csak a háború a politika folytatása más eszközökkel, de a háború utáni béke is a háború folytatása.*

Az 1918-as esztendő mérföldkőnek számít a magyar történelemben. Sok minden történt abban az évben, ami előrevetítette a két évvel későbbi trianoni békediktátumot. A **[TIZENNYOLC](https://www.youtube.com/watch?v=fBer96pHz_g)** c. előadás a nagy háború utolsó évében játszódik, és a Magyar Királyság szétesését mutatja be. Próbálja megfejteni az okokat, és bemutatni azokat a történéseket, amelyek idáig vezettek. Szerelem és szenvedélyek, ármány, gyűlölet és halál, fondorlat és megbélyegzés szálain fut az izgalmas cselekmény, amely egyéni sorsokon keresztül eleveníti fel 1918 októberének utolsó három napját és azok megrázó történéseit.

**Egy kis kronológia:**

1918. október 17. – A parlament nyílt ülésen állapítja meg, hogy az 1867-es kiegyezés hatályát vesztette, és az 1723-as Pragmatica Sanctio alapján új kiegyezés lett szükséges.

1918. október 22. – A függetlenségi párt a király hazatérését, önálló hadsereg felállítását, a külügyek önálló intézését követelte.

1918. október 25. – Pár nappal később az idegen harctereken, idegen hadicélokért küzdő magyar csapatok hazarendelése mellett foglalt állást. Ugyanezen a napon tette le hivatali esküjét Andrássy Gyula gróf, aki a közös külügyminiszteri tárcát vette át, és aki a király kíséretében igyekezett Bécsbe, hogy a monarchia jövő útját előkészítse. Ezen a napon alakult meg a Nemzeti Tanács név alatt ismert radikális-szocialista koncentráció és az orosz kommunizmus hatása alatt a Katonatanács.

1918. október 27. – A király József királyi herceget homo regiusként küldi Budapestre.

1918. október 28. – Benes ezen a napon Párizsból adta meg a jelt bécsi megbízottjának, Tusárnak, a forradalom kirobbantására. Először Prágában, majd Bécsben és Budapesten tört ki a forradalom.

1918. október 29. – József főherceg Hadik János grófot nevezi ki miniszterelnöknek.

1918. október 30. – A Nemzeti Tanács ezen a napon kiadott manifesztumában elismeri a csehszlovák Nemzeti Tanácsot. A főváros balparti része már Károlyi kezében van.

1918. október 31. – Tisza Istvánt meggyilkolják.

A fenti események azok, amelyeket érint a mű, és emellett olyan történelmi témákat feszeget a színművészet eszközeivel, amelyek eddig nem szerepeltek a magyar színpadokon. A darabban a Tisza-gyilkosság, az előtte és utána zajló politikai összeesküvések is helyet kaptak, sok történelmi személyiség is megjelenik, mint pl. József főherceg, de a kisember szemén keresztül is megvilágítják ezt a nagyon fontos sorsfordulót.

Szereplők

Baronessz – Stelly Zsófia  
Fadett – Szorcsik Kriszta  
Cudar, Főhadnagy, ifj. Linder Béla – Boros Ádám  
Tisza István – Dóczy Péter  
Szánysegéd – Incze Máté  
Pogány, id. Linder Béla – Kákonyi Tibor  
Államtitkár – Kálló Béla Jászai-Mari díjas  
Wekerle Sándor – Krizsik Alfonz  
Uzsoki báró Szurmay Sándor – Juhász Károly  
Vezérőrnagy, Temetőőr, Huszár – Pelsőczy László

Hegedűn kísér: Nédó Olga, Prima- és Kölcsey díjas hegedűművész

Díszlet-és jelmeztervező: Húros Annamária  
Dramaturg: Szigeti Réka  
Írta és rendezte: Andrási Attila Jászai-Mari díjas

**[MAGYAR KANIZSAI UDVARI KAMARASZÍNHÁZ](mkuk.hu)**

**SZÍNPADON A MAGYAR TÖRTÉNELEM LÉLEGZETELÁLLÍTÓ PILLANATAI!**

**LEGYEN RÉSZESE ÉS ÉLJE ÁT A FANTASZTIKUS IDŐUTAZÁST!**